“ดาวฟิวเจอร์” เด้งกว่า 400 จุด ขานรับ “เงินเฟ้อ” สหรัฐต่ำคาด
ดาวโจนส์ฟิวเจอร์ ดีดกว่า 400 จุด ขานรับ “เงินเฟ้อ” สหรัฐต่ำคาด อยู่ที่ 8.50% จากระดับ 8.7% ที่นักวิเคราะห์คาดการณ์
ดาวโจนส์ฟิวเจอร์ ดีดกว่า 400 จุด ขานรับ “เงินเฟ้อ” สหรัฐต่ำคาด อยู่ที่ 8.50% จากระดับ 8.7% ที่นักวิเคราะห์คาดการณ์
10 ส.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์พุ่งขึ้นกว่า 400 จุด ขานรับดัชนีราคาผู้บริโภค (CPI) ที่ต่ำกว่าคาด ซึ่งบ่งชี้ว่าเงินเฟ้อของสหรัฐได้ผ่านจุดสูงสุดแล้ว และจะลดแรงกดดันต่อธนาคารกลางสหรัฐ (เฟด) ในการเร่งปรับขึ้นอัตราดอกเบี้ย
โดย ณ เวลา 19:50 น.ตามเวลาไทย ดัชนีดาวโจนส์ฟิวเจอร์บวก 416 จุด หรือ 1.27% สู่ระดับ 33,153 จุด
ทั้งนี้กระทรวงแรงงานสหรัฐเปิดเผยว่า ดัชนี CPI ซึ่งเป็นมาตรวัดเงินเฟ้อจากการใช้จ่ายของผู้บริโภค เพิ่มขึ้น 8.5% ในเดือนก.ค. เมื่อเทียบรายปี โดยต่ำกว่าที่นักวิเคราะห์คาดการณ์ที่ระดับ 8.7% หลังจากพุ่งแตะระดับ 9.1% ในเดือนมิ.ย. ซึ่งเป็นระดับสูงสุดในรอบ 40 ปี เมื่อเทียบรายเดือน ดัชนี CPI ทรงตัวในเดือนก.ค. หรือเพิ่มขึ้น 0.0% โดยต่ำกว่าตัวเลขคาดการณ์ที่ระดับ 0.2%
ขณะเดียวกัน ดัชนี CPI พื้นฐาน ซึ่งไม่นับรวมหมวดอาหารและพลังงาน เพิ่มขึ้น 5.9% ในเดือนก.ค. เมื่อเทียบรายปี โดยต่ำกว่าที่นักวิเคราะห์คาดการณ์ที่ระดับ 6.1% เมื่อเทียบรายเดือน ดัชนี CPI พื้นฐานปรับตัวขึ้น 0.3% ในเดือนก.ค. โดยต่ำกว่าตัวเลขคาดการณ์ที่ระดับ 0.5%